Návrh

na zrušenie niektorých úloh vyplývajúcich
z Plánu práce Bezpečnostnej rady Slovenskej republiky na rok 2006
schváleného uznesením vlády SR č. 967/2005

1.
Úloha č. 7 v 2. štvrťroku z Plánu práce Bezpečnostnej rady Slovenskej republiky na rok 2006 z bodu B.1. uznesenia vlády SR č. 967/2005 (materiál na rokovanie Výboru Bezpečnostnej rady SR pre zahraničnú politiku, Výboru Bezpečnostnej rady SR pre obranné plánovanie, Výboru Bezpečnostnej rady SR pre civilné núdzové plánovanie,  Bezpečnostnej rady SR  a vlády SR): 
Znenie úlohy: 	Návrh na prípravu cvičení krízového manažmentu SR s NATO a EÚ na rok 2007 
Predkladá: 	minister zahraničných vecí (gestor úlohy), minister obrany, minister vnútra
Termín: 	2. štvrťrok 2006, na žiadosť ministra zahraničných vecí zmenený listom predsedu vlády č. ÚV-5873/14039/2006-KBR na 31. decembra 2006
Odôvodnenie návrhu na zrušenie úlohy:
Jediným cvičením krízového manažmentu v rámci NATO a EÚ plánovaným na rok 2007 bolo spoločné cvičenie CMX/CME 07. Po viacnásobnom odklade prvej plánovacej konferencie tohto cvičenia (v dôsledku ktorého bolo zo strany Ministerstva zahraničných vecí SR požiadané o posunutie termínu plnenia danej úlohy) bolo dňa 19. decembra 2006 definitívne rozhodnuté, že uvedené cvičenie sa v roku 2007 neuskutoční. Dôvodom je chýbajúca dohoda členských krajín oboch organizácií na dokumente riešiacom spôsob spolupráce EÚ a NATO pri plánovaní cvičenia.
Keďže iné cvičenie krízového manažmentu NATO alebo EÚ, než CMX/CME 07, na rok 2007 plánované nebolo, vyššie uvedená úloha tým stráca svoje opodstatnenie.

2.
Úloha č. 15 vo 4. štvrťroku z Plánu práce Bezpečnostnej rady Slovenskej republiky na rok 2006 z bodu B.1. uznesenia vlády SR č. 967/2005 (materiál na rokovanie Výboru Bezpečnostnej rady SR pre zahraničnú politiku, Výboru Bezpečnostnej rady SR pre obranné plánovanie, Výboru Bezpečnostnej rady SR pre civilné núdzové plánovanie,  Bezpečnostnej rady SR  a vlády SR): 
Znenie úlohy: 	Správa o priebehu cvičení krízového manažmentu EÚ CME-06 
Predkladá: 	minister zahraničných vecí (gestor úlohy), minister obrany, minister vnútra
Termín: 	4. štvrťrok 2006
Odôvodnenie návrhu na zrušenie úlohy:
Cvičenie krízového manažmentu EÚ CME-06 sa z kapacitných dôvodov (poverenie plánovaného operačného veliteľstva inými úlohami) neuskutočnilo.